钦定古今图书集成/明伦汇编/交谊典/第054卷 > 《窦尚书山池寻花柳宴序》前人
## 钦定古今图书集成/明伦汇编/交谊典/第054卷 > 《窦尚书山池寻花柳宴序》前人

“《寻花柳者，上赐群臣之宴》也。”大哉春气，同夫圣心，无
物不荣，有情咸悦。况乃五教敷洽，万国咸和，尉候警
而莫犯，刑法存而不用。历观近古，此遇良难。诸公入
金门，侍瑶殿，窈窕云阁，葳蕤华馆，不亦泰乎？然王事
靡盬，夙夜在公，接良会于恺怿，散烦襟于清旷，不亦
优乎？尔其嘉宾爰集，胜赏斯备，召丝竹于伶官，借池
亭于贵里。雕俎在席，金羁驻门。远山片云，隔层城而
助兴；繁莺芳树，绕高台而共乐。旨酒未缺，方塘半阴。
盍陈《既醉》之诗，以永太平之日。